До промена долази 892. године када је бугарски кнез Владимир обавестио изасланике франачког краља Арнулфа да Франци више не могу рачунати на његову војну помоћ у области Карпата. Бугари су били спремни само на то да спречавају испоруку соли непријатељима Франака. Делегација Франачке још увек је била у Бугарској када се Симеон I прогласио бугарским владарем. У рату са Бугарима, византијски цар Лав VI потражио је мађарску помоћ. Он се састао на Доњем Дунаву са мађарским владајућим кнежевима Арпадом и Курсаном. Тамо је одлучено да се формира савез против Бугара. Као резултат тога, угарске снаге предвођене Арпадовим сином Лиунтиком пребачене су преко Дунава од стране Византинаца. Напале су Бугаре са леђа. Симеон је морао обуставити своју кампању против Византије и да се окрене против Угара. Поражен од стране Мађара, он је потражио уточиште у дворцу у Силистрији.